钦定古今图书集成/明伦汇编/闺媛典/第087卷 > 王伯寿妻鲍氏
## 钦定古今图书集成/明伦汇编/闺媛典/第087卷 > 王伯寿妻鲍氏

按《歙县志》：鲍氏，潭渡王伯寿妻。伯寿父铉死淮扬，寿
往求父尸，二姑相继殁，鲍脱簪珥襄事，家贫甚，仅一
婢自随。无何，伯寿亦报丧，鲍大恸曰：“天乎！夫死无嗣，
妾即死，谁为归夫骸？”乃卖婢，分其半属夫兄任，归夫
柩，以其半市地为坟。夫骨将至，密制衫服纫之，掩户
自尽，以救免。遂绝粒数日死。家人遵遗命合葬之。